Predkladacia správa

Materiál  sa  predkladá na základe  úlohy  B.1.  uznesenia  vlády  SR  č.  396  z 18. mája 2005 k návrhu opatrení na zabezpečenie plnenia uznesenia Národnej rady Slovenskej republiky č. 1579/2005 prijatého na 42. schôdzi Národnej rady Slovenskej republiky, ktorým Národná rada Slovenskej republiky žiada vládu Slovenskej republiky o predloženie podrobnej správy o systémovom riešení negatívnych dôsledkov prechodu na nový dôchodkový systém  v zmysle zákona č. 461/2003 Z. z. o sociálnom poistení v Slovenskej republike ( dôchodky vymerané k 31. decembru 2003 a po uplatnení zákona od 1. januára 2004).
 
 Na zabezpečenie plnenia uvedeného uznesenia Národnej rady Slovenskej republiky bolo  uložené ministrovi práce, sociálnych vecí a rodiny Slovenskej republiky  predložiť na rokovanie vlády predmetnú správu. 

Predkladaný materiál  sa zaoberá  základnou filozofiou a zásadami, v ktorých zmysle bol zákon č. 461/2003 Z. z. o sociálnom poistení vypracovaný, prijatými a navrhovanými opatreniami na riešenie dôsledkov prechodu na nový dôchodkový systém.

Predkladaný materiál je informatívneho charakteru a nemá vplyv na verejné financie v bežnom roku a ani v troch nasledujúcich rozpočtových rokoch, na životnú úroveň obyvateľstva a na podnikateľskú sféru v Slovenskej republike; nemá negatívny dopad na životné prostredie na miestnej, regionálnej aj celoslovenskej úrovni; nemá vplyv na zamestnanosť v Slovenskej republike a nemá vplyv na podnikateľské prostredie v Slovenskej republike. Vzhľadom na uvedené, doložka finančných, ekonomických, environmentálnych vplyvov a vplyvov na zamestnanosť a podnikateľské prostredie sa nevyhotovuje.

Návrh správy bol predmetom medzirezortného pripomienkového konania. Vyhodnotenie medzirezortného pripomienkového konania je súčasťou predloženého materiálu.